Komisijos sprendimas
2004 m. balandžio 13 d.
nustatantis specialius reikalavimus žuvininkystės produktų importui iš Rumunijos
(pranešta dokumentu Nr. C(2004) 1330)
(tekstas svarbus EEE)
(2004/361/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų pateikimą į rinką [1], ypač į jos 11 straipsnio 1 dalį,
kadangi:
(1) Komisijos vardu Rumunijoje buvo patikrintos sąlygos, kuriomis gaminami, sandėliuojami ir siunčiami į Bendriją žuvininkystės produktai.
(2) Rumunijos teisės aktų dėl žuvininkystės produktų veterinarinės kontrolės ir jų stebėsenos reikalavimai gali būti laikomi lygiaverčiais Direktyvos 91/493/EEB reikalavimams.
(3) "Nacionalinė higienos ir veterinarijos institucija (NHVI)" yra institucija, pajėgi veiksmingai tikrinti, kaip taikomi galiojančių teisės aktų reikalavimai.
(4) NHVI pateikė oficialias garantijas, kad laikomasi Direktyvos 91/493/EEB priedo V skyriaus standartų, nustatytų žuvininkystės produktų veterinarinei kontrolei ir jų stebėsenai, ir vykdomi higienos reikalavimai, kurie yra lygiaverčiai toje direktyvoje nustatytiems reikalavimams.
(5) Pagal Direktyvą 91/493/EEB reikia pateikti išsamias nuostatas dėl žuvininkystės produktų, importuojamų iš Rumunijos į Bendriją.
(6) Taip pat reikia sudaryti patvirtintų įmonių, žuvų apdorojimo laivų arba šaldymo sandėlių ir laivų-šaldiklių, įregistruotų pagal 1992 m. birželio 16 d. Tarybos direktyvą 92/48/EEB, nustatančią būtiniausius higienos reikalavimus, taikomus tam tikruose laivuose sugautiems žuvininkystės produktams, atsižvelgiant į Direktyvos 91/493/EEB 3 straipsnio 1 dalies a punkto i papunktį [2], sąrašus. Šie sąrašai turėtų būti sudaromi remiantis pranešimu, kurį Komisijai pateikia NHVI.
(7) Šį sprendimą reikia taikyti praėjus 45 dienoms po jo paskelbimo, kad būtų suteiktas reikalingas pereinamasis laikotarpis.
(8) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
"Nacionalinė higienos ir veterinarijos institucija (NHVI)" - Rumunijos kompetentinga institucija, galinti patikrinti ir patvirtinti, kad žuvininkystės produktai atitinka Direktyvos 91/493/EEB reikalavimus.
2 straipsnis
Žuvininkystės produktai, importuojami iš Rumunijos į Bendriją, turi atitikti šio sprendimo 3, 4 ir 5 straipsniuose nustatytus reikalavimus.
3 straipsnis
1. Kiekvieną siuntą turi lydėti sveikatos pažymėjimo originalas, atitinkantis I priedo pavyzdį. Jame turi būti įrašytas numeris, data, jis turi būti tinkamai užpildytas, pasirašytas ir surašytas viename lape.
2. Sveikatos pažymėjimas turi būti parengtas bent viena oficialia valstybės narės, kurioje atliekami patikrinimai, kalba.
3. Sveikatos pažymėjimas turi būti pasirašytas NHVI atstovo, kuris nurodo savo pavardę ir pareigas bei uždeda savo oficialų antspaudą, savo spalva besiskiriantį nuo kitų įrašų.
4 straipsnis
Žuvininkystės produktai turi kilti iš šio sprendimo II priede išvardytų patvirtintų įmonių, žuvų apdorojimo laivų ar šaldymo sandėlių arba registruotų laivų-šaldiklių.
5 straipsnis
Visose pakuotėse, išskyrus nesupakuotus sušaldytus žuvininkystės produktus, skirtus konservuotiems maisto produktams gaminti, neištrinamomis raidėmis turi būti užrašytas žodis "RUMUNIJA" ir kilmės įmonės, žuvų apdorojimo laivo, šaldymo sandėlio ar laivo-šaldiklio patvirtinimo/registracijos numeris.
6 straipsnis
Šis sprendimas taikomas nuo 2004 m. birželio 4 d.
7 straipsnis
Šis sprendimas skirtas valstybėms narėms.
Priimta Briuselyje, 2004 m. balandžio 13 d.